Diari Oficial de la Generalitat Valenciana


Sumari del DOGV 6468, del 25-02-2011 (2011/2291)

RESOLUCIÓ de 23 de febrer de 2011, de la Conselleria d'Economia, Hisenda i Ocupació, per la qual s'establixen els servicis essencials mínims amb ocasió de la vaga plantejada en l'Empresa Municipal de Transports (EMT) de la ciutat de València, que afecta tot el seu personal.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6468

Data del DOGV
:   25-02-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/2291


Data del document
:   23-02-2011

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * València
    * transport de viatgers
    * autobús
    * legislació
    * transport urbà
    * vaga
    * transport públic

RESOLUCIÓ de 23 de febrer de 2011, de la Conselleria d'Economia, Hisenda i Ocupació, per la qual s'establixen els servicis essencials mínims amb ocasió de la vaga plantejada en l'Empresa Municipal de Transports (EMT) de la ciutat de València, que afecta tot el seu personal. [2011/2291]  
Antecedents  
Primer  
El dia 17 de febrer d'enguany ha tingut entrada l'escrit de comunicació de vaga en l'Empresa Municipal de Transports (EMT) de València, subscrit per José Manuel García Mañes, com a secretari del Comité d'Empresa, que tindrà lloc en els dies i hores que s'assenyalen a continuació.  
- Febrer: dia 28 (2 hores).  
- Març: dia 3 (1 hora); dia 7 (2 hores); dia 10 (1 hora); dia 15 (4 hores); dia 16 (4 hores); dia 17 (4 hores); dia 18 (24 hores); dia 21 (2 hores); dia 24 (1 hora); dia 28 (2 hores); dia 31 (1 hora).  
- Abril: dia 4 (1 hora); dia 7 (2 hores); dia 11 (1 hora); dia 14 (2 hores).  
- Maig: dia 12 (1 hora); dia 16 (2 hores); dia 19 (1 hora); dia 23 (2 hores); dia 26 (1 hora); dia 30 (2 hores).  
- Juny: dia 2 (2 hores); dia 6 (1 hora); dia 9 (2 hores); dia 13 (1 hora); dia 16 (2 hores); dia 20 (1 hora); dia 23 (2 hores); dia 27 (1 hora); dia 30 (2 hores).  
- Les parades d'1 hora seran: en Operacions, Àrea Tècnica i Administració, de 07.00 a 08.00 hores i de 19.00 a 20.00 hores. En l'Àrea Tècnica Nit de 22.00 a 23.00 hores.  
- Les parades de 2 hores seran: en Operacions, Àrea Tècnica i Administració, de 06.00 a 08.00 hores i de 18.00 a 20.00 hores. En l'Àrea Tècnica Nit de 22.00 a 24.00 hores.  
- Les parades de 4 hores seran: en Operacions, Àrea Tècnica i Administració, durant el dia 15 de març, de 06.00 a 10.00 hores i de 18.00 a 22.00 hores i durant els dies 16 i 17 de març de 08.00 a 12.00 hores i de 18.00 a 22.00 hores. En l'Àrea Tècnica Nit de 02.00 a 06.00 hores.  
- Les parades de 24 hores afectaran Operacions, Àrea Tècnica i Administració.  
També s'ha rebut amb entrada del dia 17 de febrer l'escrit de desconvocatòria, a partir del 28 de febrer, de la vaga vigent plantejada en el mateix àmbit pels mateixos convocants:  
S'ha complit el preavís preceptiu establit en la legislació vigent.  
Segon  
S'ha intentat la mediació del Tribunal d'Arbitratge Laboral en la reunió realitzada el dia 22 de febrer de 2011, sense que s'haja assolit acord.  
Tercer  
L'empresa EMT València presta el servici públic de transport de viatgers en tot l'àmbit de la ciutat de València, que afecta no sols l'activitat laboral i econòmica de la ciutat, sinó també la lliure circulació i accés al treball dels usuaris, i particularment d'aquells que no disposen de mitjans propis de locomoció i necessiten desplaçar-se per diferents motius, d'això es deriva el caràcter essencial de la prestació d'estos servicis per a la Comunitat.   
Fonaments de dret  
Primer  
La competència per a establir les mesures necessàries per al funcionament del Servici Públic, establida en l'article 10 del Reial Decret Llei 17/1977, de 4 de març, correspon al Consell de la Generalitat Valenciana i per delegació a esta conselleria, segons el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació, i d'acord amb el que establixen els articles 28.2 i 149.1.7 de la Constitució espanyola i l'article. 51.1 de l'Estatut d'Autonomia de la Comunitat Valenciana, aprovat per Llei Orgànica 1/2006, de 10 d'abril, així com l'article 2, 1 del Reial Decret 4105/1982, de 29 de desembre, i el seu annex I sobre transferències de funcions i servicis de l'administració de l'estat a la Generalitat Valenciana en matèria de treball.  
Segon  
S'ha de conjugar l'atenció dels servicis públics amb l'exercici del dret de vaga que amb la qualificació de fonamental instituïx la nostra Constitució en l'article 28.2, tal com ha assenyalat la important Sentència del Tribunal Constitucional de 8 d'abril de 1981, desenvolupada posteriorment, entre altres, per les sentències 26 i 33/81, 51 i 53/86, 27/89 i 43/90, en concordança amb el Reial Decret Legislatiu 17/1997, de 4 de març. En conseqüència, s'ha de limitar el dret de vaga en la justa i estricta mesura per al manteniment dels servicis públics i l'autoritat laboral podrà acordar les mesures necessàries per a assegurar-ne el funcionament.  
En la mesura que la destinatària i creditora dels servicis afectats per la vaga és la comunitat sencera i que estos són al mateix temps essencials per a esta, aquella no pot imposar el sacrifici dels interessos dels destinataris dels servicis esmentats, entenent que el dret de la comunitat a estes prestacions és prioritari respecte del dret de vaga, sense que, d'altra banda, la consideració d'un servici com essencial signifique la supressió d'este dret per als treballadors ocupats en el servici, sinó només l'adopció de les garanties precises per al seu manteniment; finalment s'assenyala que si la vaga ha de mantindre una capacitat de pressió suficient com per a aconseguir els seus objectius enfront de l'empresa, en principi destinatària del conflicte, no ha de ser-li afegida a esta la pressió addicional del dany innecessari que patix la comunitat com a usuària dels servicis públics.  
Tercer  
D'acord amb doctrina constitucional reiterada, la naturalesa essencial d'un servici, ho és, no tant per la naturalesa de l'activitat que es desplega, sinó per la dels interessos a la satisfacció dels quals es dirigix la prestació de què es tracta, i han de ser essencials els béns i interessos satisfets, perquè el servici siga essencial, la qual cosa ens situa en el lliure exercici dels drets fonamentals i de les llibertats públiques i en el lliure gaudi dels béns constitucionalment protegits, que en l'àmbit en què es concreta esta resolució, es traduïx en la llibertat de moviment en condicions de seguretat en el territori afectat per la vaga convocada.   
Quart  
La llibertat de desplaçament dels ciutadans i també la classe i el nombre de treballs que han de realitzar-se per a cobrir els drets i llibertats que el servici satisfà, i el tipus de garanties que cal adoptar, no poden determinar-se de forma apriorística, sinó després d'una valoració i ponderació dels béns i/o drets afectats, de l'àmbit personal, funcional o territorial de la vaga, de la seua duració i la resta de circumstàncies que hi concorren per a aconseguir el major equilibri entre el dret de vaga i aquells altres béns que el mateix servici essencial satisfà (Sentència del Tribunal Superior de Justícia de Madrid de 12.11.1997, núm. 1147/1997).  
En este sentit, la Sentència de la Sala Tercera del Tribunal Suprem, de 15 de gener de 2007, ha incidit en l'exigència de motivació en les resolucions que fixen els servicis mínims, i assenyalant que esta s'ha de concretar fins a assolir les circumstàncies singulars de la convocatòria de què es tracte. També la Sentència de 10 de novembre de 2010 de la Secció Setena de la Sala Contenciosa Administrativa del mateix Tribunal ha incidit en esta exigència, en major grau quan es reforcen servicis mínims establits en sentències anteriors, i en l'exigència de distingir en l'establiment de servicis mínims les peculiaritats dels diversos dies i hores que concorren en una mateixa convocatòria.  
Cinqué  
En este cas la convocatòria afecta la totalitat de la xarxa d'autobusos urbans gestionada per l'empresa EMT València, sense que hi haja una alternativa viable per a este mitjà de transport, i afecta 1 dia al febrer, 11 al març, 4 a l'abril, 6 al maig i 9 al juny, per mitjà de parades d'una, dos, quatre o 24 hores, i afecta 13, 14, 3 i 1 dies, respectivament, sent sempre dues les parades que tenen lloc cada dia, excepte lògicament el dia 18, en què la parada és de 24 hores. A més, les parades coincidixen amb dies laborables, dilluns i dijous, excepte l'afecció a la setmana fallera, que es mantenen de dimarts a divendres de manera consecutiva, i és en el primer cas sempre d'una o dos hores, sense estar assignats a un dia o un altre, i en el segon de quatre i 24 hores.  
La convocatòria suposa una continuïtat amb la vaga presentada el dia 21 de setembre de 2010, que queda desconvocada des del 28 de febrer, data en què s'inicia la present. Si bé el nombre de dies descendix de 36 a 31, el nombre total d'hores afectades, pel que fa a l'àrea d'operacions, que afecta directament les circulacions, augmenta de 72 a 128 hores en total, amb una diferència de 56 hores, de les quals 44 corresponen a la setmana fallera. En conseqüència, es produïx un reforçament en la pressió de les parades en dos sentits: concentració durant la setmana fallera, quan el transport públic adquirix major significat i protagonisme, i augment durant 14 dies de les parades de 2 d'una hora cada dia a 2 de dos hores cada dia.  
Les parades coincidixen en el temps amb dues convocatòries de vaga en l'empresa Ferrocarrils de la Generalitat Valenciana (FGV), les quals incidixen en els mesos de març i maig, especialment durant la setmana fallera, que des del dia 15 al 19 les parades seran de 24 hores i el cap de setmana previ de dues hores, de 13.00 a 15.00 hores, i també en els dies 12, 16, i 19 de maig, amb parades de 24 hores, i el dia 3 de març, amb un desocupació de dues hores. El nombre total de dies afectats per vaga entre març i juny seran els 30 ja mencionats de la present convocatòria més 19 en les convocatòries en ferrocarrils, dels quals la coincidència és absoluta en 8 dies, i es produïx una afecció simultània als dos grans mitjans de transport públic existents, precisament en el període crític de major freqüència de viatgers bé del matí o de la vesprada o de dies de falles, i en tot cas es produïx un efecte acumulatiu.   
Totes les parades coincidixen amb hores punta de matí o vesprada, en les quals l'afluència de viatgers i les conseqüències en el servici són majors, en quedar afectades directament les entrades i eixides als centres de treball i educatius. D'altra banda, les parades dels dies 15, 16, 17 i 18 afecten la setmana fallera, en la qual, el punt culminant de l'activitat festiva, amb presència en el carrer de monuments, mascletaes i molts altres actes provoca una afluència de públic massiva, en què s'incrementa notablement la població de la ciutat de València, i resulta de molt poca utilitat l'ús dels vehicles privats per les restriccions que patix este mitjà de transport i per la gran quantitat de carrers tallats al trànsit per la presència de monuments i carpes.  
El transport urbà per mitjà d'autobusos és l'únic mitjà públic que pot ser usat massivament i que vertebra el transport en l'àrea urbana de València, en arribar a qualsevol punt de la ciutat, per la qual cosa resulta evident que la seua absència és la que té major repercussió en els drets constitucionals afectats. Una sèrie de dades oferides per l'empresa sobre el nombre de viatgers permeten apreciar esta realitat i la dificultat per al transvasament d'estos a altres mitjans de transport:   
En els dies de parades parcials fora de la setmana fallera el nombre d'usuaris afectat és el següent:  
- Parades d'una hora: 19.351 en el torn de matí i 24.852 en el torn de vesprada.  
- Parades de dues hores: 23.245 en el torn de matí i 47.584 en el torn de vesprada.  
En les parades de la setmana fallera el nombre usuaris experimenta un augment respecte a un dia estàndard, segons s'aprecia en el quadre següent, que conté dades de l'any 2010:  
  
\*\*\*\*\*\*\*\*\*\*\*\*\*\*\*\*\*\*  
Finalment, el dia 18 de març, per tractar-se d'una vaga de 24 hores, els afectats són 269.339 usuaris, també segons les dades de 2010.  
Si bé hi ha mitjans alternatius de transport per mitjà del ferrocarril, amb la important excepció apuntada per la simultaneïtat de les vagues, les xifres de viatgers donades no podran ser absorbides per estos. A més, és precisament el perfil d'usuaris més vulnerable, per les seues característiques físiques i socioeconòmiques i la seua dificultat d'accés a alternatives de transport viables com el taxi o el transport privat, el que majorment pot patir les conseqüències de la minva del seu mitjà de transport habitual, ja que no disposen de mitjans propis de locomoció i poden necessitar desplaçar-se per diferents motius, i amb agreujament de la situació si es tracta de zones apartades on s'ubiquen servicis sanitaris o educatius. A més, l'increment de l'ús del transport privat constituïx un problema en si mateix per la massificació o col·lapse circulatori que pot provocar.  
Cal tindre en compte que queda afectada no sols l'activitat laboral i econòmica sinó també una sèrie de drets connectats dels usuaris, constitucionalment protegits, com la lliure circulació i l'accés al treball i als centres educatius, la conciliació de la vida familiar i l'atenció dels fills o de les persones dependents.   
A més, la normalització del servici una vegada transcorregut el període de les parades no és automàtica, i afecta també en major o menor mesura al període immediatament posterior fins a la recuperació de la freqüència habitual i l'absorció dels viatgers acumulats.  
Durant la setmana fallera s'oferix un servici reforçat, a causa de l'afluència massiva de persones. En eixe context, el percentatge dels servicis mínims a garantir ha de prendre en consideració necessàriament la totalitat del servici, perquè en qualsevol altre cas la incidència o efectes de la vaga tindria majors efectes i majors perjuís per als ciutadans que utilitzen este mitjà de transport, trencant-se així l'equilibri desitjable entre el dret de vaga i el dels usuaris al servici.   
La Sentència de 2124/1999, de 21 de desembre, de la Secció Tercera de la Sala Contenciosa Administrativa de Tribunal Superior de Justícia de la Comunitat Valenciana, en el fonament de dret quart, va avalar el criteri d'una consideració excepcional dels dies de falles en l'establiment dels servicis mínims.  
L'empresa ha acreditat que durant les festes de Falles de 2010, quan no hi havia vaga convocada, es van reforçar els servicis en les franges horàries afectades per les parades fins a un nombre de combois (autobusos) equivalent al que s'indica en el punt següent, el percentatge de servicis mínims que s'establix en la present resolució s'aplicarà en tot cas, sobre el nombre total combois previstos per al 2011, sense superar els que van haver en 2010.  
Si bé del personal de l'Àrea d'Operacions depén directament l'efectiva circulació dels autobusos que presten el servici, no s'ha d'esquivar la importància indirecta en estes del personal de l'Àrea Tècnica, com a servici de suport al personal d'operacions. Les seues principals funcions són la neteja tant d'exterior com interior dels autobusos, i la reparació d'avaries i incidències en els autobusos tant en els seus garatges com en la mateixa via pública.   
D'altra banda, el personal de l'Àrea d'Administració realitza tasques que incidixen mínimament en la prestació del servici als usuaris i que a més són fàcilment demorables, si bé la seua presència pot resultar necessària per a canalitzar consultes dels usuaris en relació amb el servici.  
Sisé  
Per a la fixació i ponderació dels servicis mínims convé conéixer els servicis prestats habitualment, que en la present convocatòria són els següents, segons les dades oferides per l'empresa, xifrats en nombre de combois o vehicles, expressat com LTC, Línia Torn Comboi, per franges horàries en totes les línies, i que com ja s'ha dit en el cas dels dies de falles es tracta dels que va haver l'any 2010 en idèntiques dates i hores incloent-hi el reforçament que es va produir en el nombre de combois.  
Laborable estàndard  
T1 393 LTC Parades 07.00 a 08.00  
T2 355 LTC Parades 19.00 a 20.00  
Dia 15.03.2010  
T1 435 LTC Parades 06.00 a 10.00  
T2 360 LTC Parades 18.00 a 22.00  
Dia 16.03.2010  
T1 415 LTC Parades 08.00 a 12.00  
T2 420 LTC Parades 18.00 a 22.00  
Dia 17.03.2010  
T1 415 LTC Parades 08.00 a 12.00  
T2 420 LTC Parades 18.00 a 22.00  
Dia 74.450460  
Tot el dia 813 LTC  
T1 450 LTC  
T2 481 LTC  
Seté  
Si bé la continuïtat del servici ha de quedar assegurada durant la vaga, l'establiment dels servicis mínims ha de realitzar-se també amb un criteri restrictiu, sense pretendre assolir el nivell de funcionament habitual, i ha d'existir una raonable adequació o proporcionalitat entre la protecció de l'interés de la comunitat i la restricció imposada a l'exercici del dret de vaga, entre els sacrificis que s'imposen als vaguistes i els que patisquen els usuaris (SSTC 51/86, 53/86, i 123/90, entre altres).  
De tot el que s'ha assenyalat es conclou que en l'adopció de les mesures necessàries per a assegurar el seu funcionament, segons establix el paràgraf segon de l'article 10 del Reial Decret 17/1977 mencionat, ha de conjugar-se l'atenció dels servicis essencials per a la comunitat amb l'exercici del dret de vaga dels treballadors per a la defensa dels seus interessos, per la qual cosa s'ha de limitar este en la justa i estricta mesura per al manteniment del servici, manteniment que implica únicament la prestació dels treballs necessaris per a la cobertura mínima dels drets, llibertat o béns que el mateix servici satisfà, però sense assolir el nivell de rendiment habitual, ni assegurar el seu funcionament normal; el Tribunal Constitucional establix que els servicis mínims afecten la part de l'activitat que es jutja no susceptible d'interrupció per a no danyar irremeiablement els drets fonamentals, les llibertats públiques i els béns protegits constitucionalment.  
Vuité  
Atés això, l'amplitud i diversitat dels dies i hores de vaga convocats, les dates afectades, incloent-hi l'afecció a la setmana fallera, la falta d'alternatives viables al servici prestat pel ferrocarril, l'efecte acumulatiu de convocatòries anteriors i vigents, la concurrència amb les vagues de ferrocarrils, l'afecció a altres drets, i tenint en compte així mateix que en la fixació dels servicis mínims no s'ha d'impedir ni menyscabar l'exercici del dret de vaga, s'han fixat Servicis Mínims amb la finalitat de fer compatible el dret de vaga dels treballadors i el dret de l'usuari del servici essencial de transport. Els usuaris veuen afectats greument el seu servici però no se'ls impedix utilitzar-lo.   
També, per motius de seguretat, i per a evitar als usuaris un perjuí excessiu, es considera convenient que els autobusos que es troben circulant en el moment d'inici de les parades i els conductors dels quals desitgen secundar-les, han d'immobilitzar els seus vehicles en el lloc més pròxim, amb les portes tancades, i sense alterar el trànsit viari.  
Nové  
En la present resolució s'han complit totes les prescripcions legals de caràcter general, així com les específiques reguladores de matèria concreta.  
Per tot això, resolc:  
Primer  
Als efectes previstos en l'apartat 2n de l'article 10 del Reial Decret Llei 17/1977, de 4 de març, i disposicions concordants, es determinen les mesures necessàries per a assegurar els servicis essencials mínims que haurà de prestar el personal en els centres de treball de l'Empresa Municipal de Transports de València (EMT València), mentre dure la situació de vaga, de la manera següent:   
Per a les circulacions s'establixen els percentatges de servicis mínims següents sobre els servicis habituals:   
- 60% els dies en què les parades siguen d'una hora.  
- 65% els dies en què les parades siguen de dues hores.  
- 70% els dies 15, 16, 17 i 18, coincidents amb la setmana fallera.  
Els conductors dels autobusos que es troben realitzant el seu recorregut en l'hora d'inici de les parades, i que les secunden, hauran d'immobilitzar el vehicle en el lloc més pròxim, amb les portes tancades, sense alterar el trànsit viari.  
Per al personal de l'Àrea Tècnica i de l'Àrea Tècnica de Nit s'establixen uns servicis mínims del 30% sobre els servicis habituals.  
Per al personal d'administració s'establixen uns servicis mínims del 10% sobre els servicis habituals.  
La participació del personal en la realització dels servicis mínims tindrà caràcter rotatori diari.  
A l'empresa, una vegada escoltat el Comité de Vaga, correspondrà l'aplicació d'estos servicis, que hauran de prestar-se amb els mitjans personals estrictament necessaris per a assegurar la seua prestació en condicions de màxima seguretat, i es responsabilitzaran tant l'empresa com el Comité de Vaga del compliment d'estos servicis essencials mínims.  
Segon  
Els servicis essencials establits en la present resolució, no podran ser pertorbats per alteracions o parades del personal designat per a la seua prestació. En cas de produir-se seran considerats il·legals i els que els ocasionen incorreran en responsabilitat, que els serà exigida d'acord amb l'ordenament jurídic vigent.  
El que disposa el paràgraf anterior no suposarà cap limitació dels drets que la normativa reguladora de la vaga reconega al personal en la dita situació no empleat en la cobertura dels servicis mínims establits, ni tampoc afectarà la tramitació o els efectes de les peticions que motiven la vaga.  
Tercer  
Que es notifique la present resolució al Comité de Vaga, a l'empresa, a la Conselleria d'Infraestructures i Transport i a la Subdelegació del Govern.  
Quart  
La present resolució tindrà efectes immediats des de la data de notificació a les parts interessades.  
Que s'advertisca amb la notificació a les parts que la present resolució és definitiva en via administrativa i contra ella podrà interposar recurs contenciós administratiu davant del Tribunal Superior de Justícia de la Comunitat Valenciana, en el termini de 10 dies següents a la seua notificació, de conformitat amb el que disposen els articles 114 i següents que establix el procediment per a la protecció dels drets fonamentals de la persona en la Llei 29/1998, de 13 de juliol, Reguladora de la Jurisdicció Contenciosa Administrativa (BOE 167, de 14.07.1998).  
València, 23 de febrer de 2011.- El director general de Treball, Cooperativisme i Economia Social, p. d. del conseller d'Economia, Hisenda i Ocupació, (R 21.07.2003): Román Ceballos Sancho.